Dôvodová správa

A. Všeobecná časť

Vládny návrh zákona, ktorým sa dopĺňa zákon č. 139/1998 Z. z. o omamných látkach, psychotropných látkach a prípravkoch v znení neskorších predpisov (ďalej len „návrh zákona“) predkladá Ministerstvo zdravotníctva Slovenskej republiky z dôvodu transpozície delegovanej smernice Komisie (EÚ) 2025/2062 zo 14. októbra 2025, ktorou sa mení príloha k rámcovému rozhodnutiu Rady 2004/757/SVV, pokiaľ ide o zahrnutie nových psychoaktívnych látok do vymedzenia pojmu drogy (Ú. v. EÚ L, 2025/2062, 23.12.2025) (ďalej len „delegovaná smernica“).
Cieľom návrhu zákona je zabezpečiť súlad vnútroštátnej právnej úpravy so záväzkami vyplývajúcimi z práva Európskej únie a zároveň posilniť efektívnosť regulačného rámca v oblasti kontroly psychotropných látok prostredníctvom ich zaradenia do zoznamu látok podliehajúcich osobitnému režimu kontroly.
Návrh zákona zohľadňuje  skutočnosť, že nové psychoaktívne látky sa na trhu objavujú rýchlo a často ako chemické modifikácie už kontrolovaných látok, čím dochádza k obchádzaniu existujúcich regulačných mechanizmov. 
Zaradenie látok 2-metylmetkatinón (2-MMC) a 4-brómometkatinón (4-BMC) do zoznamu psychotropných látok zabezpečí, že návrh zákona bude reflektovať na aktuálny stav vedeckého poznania, ako aj ich identifikovanú prítomnosť na nelegálnom trhu v rámci Európskej únie.
Návrh zákona prispieva k ochrane verejného zdravia a verejnej bezpečnosti, keďže dostupné vedecké a epidemiologické údaje poukazujú na riziká akútnych intoxikácií, závažných zdravotných komplikácií a potenciálne fatálnych následkov spojených s užívaním predmetných látok.
Návrh zákona sa opiera o princíp predbežnej opatrnosti, keďže uvedené látky nemajú terapeutické alebo veterinárne využitie a ich výskyt je spojený najmä s nelegálnym trhom.
Návrh zákona nemá vplyv na rozpočet verejnej správy, vplyv na limit verejných výdavkov, vplyv na podnikateľské prostredie, sociálny vplyv, vplyv na životné prostredie, vplyv na informatizáciu spoločnosti, vplyv na služby verejnej správy pre občana, ani vplyv na manželstvo, rodičovstvo a rodinu.
Návrh zákona je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, zákonmi Slovenskej republiky a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právne záväznými aktmi Európskej únie.
Návrh zákona nie je predmetom vnútrokomunitárneho pripomienkového konania.     

